उरला (मंडी)। मौसम का मिजाज क्षेत्र के ग्रामीणों के लिए परेशानी का सबब बनता जा रहा है। लंबे समय से बारिश के इंतजार में बैठे किसानों के चेहरों में मंगलवार को आसमान में घने बादलों को देखकर थोड़ी मुस्कान आई, लेकिन बारिश के बजाए तेज अंधड़ ने उलटा नुकसान कर दिया। तेज अंधड़ से जहां फलदार पौधों से फल और फूल झड़ गए, वहीं व्यापारियों की दुकानों में भी खूब कहर बरपा। सड़क की धूल और कंकर पत्थर से दुकानों में सजाया सामान और सब्जी बर्बाद हो गई। व्यापारियों को समस्या से बचने के लिए दिन में ही दुकानों के शटर डाउन करने पड़े। लंबे अरसे से बारिश न होने से मक्की की बिजाई लेट हो रही है। व्यापारियों में हितेंद्र सिंह चंदेल, श्याम लाल वर्मा, नंद लाल, नरेंद्र भट्टाचार्य, घनश्याम यादव, पूरन चंद और मोहन सिंह ने कहा कि तूफान से सड़क की धूल और मिट्टी उड़ने से दुकानों में रखे साजो सामान का खासा नुकसान हुआ। उधर, तेज तूफान से नेशनल हाईवे में सफर कर रहे दोपहिया वाहन चालकों को भी थोड़ी देर के लिए परेशानी झेलनी पड़ी।